**Osijek, 8. svibnja 2013.**

**Pluralistički pristupi jezicima i kulturama – stručni skup na Filozofskome fakultetu u Osijeku**

U petak, 10. svibnja 2013. godine od 12.00 do 17.00 sati na Filozofskome fakultetu u Osijeku održat će se stručni skup na temu *Pluralistički pristupi jezicima i kulturama*. Skup organiziraju Europski centar za moderne jezike (ECML Graz) iz Graza, Austrija i Filozofski fakultet u Osijeku, a namijenjen je profesorima, lektorima, asistentima i predavačima engleskoga i njemačkoga jezika i drugih predmeta, studentima, učiteljima iz osnovnih škola te nastavnicima iz srednjih škola, kao i ostalim zainteresiranim osobama. Predavanja i radionice održavat će se na engleskome i njemačkome jeziku. Gostujući su predavači Anna Schröder Sura, Justus-Liebig Universität Giessen, Njemačka i Michel Candelier, Université du Maine, Francuska. Prijave je zbog ograničenoga broja sudionika potrebno poslati do 8. svibnja 2013. godine na adresu [pluri@ffos.hr](mailto:pluri@ffos.hr).

Što su to pluralistički pristupi?  Naziv *Pluralistički pristupi jezicima i kulturama* odnosi se na didaktičke pristupe koji uključuju uporabu nekoliko (ili barem više od jednoga) inačica jezika ili kultura istovremeno. To je u suprotnosti s pristupima koji se mogu nazvati ”pojedinačnima”, a u kojima didaktički pristup uzima u obzir samo jedan jezik ili određenu kulturu promatranu u izolaciji. Projekt Vijeća Europe i Europskoga centra za moderne jezike u Grazu ostvaruje se  u okviru programa Plurilingvalno obrazovanje od 2008. do 2011. godine. Vijeće Europe posvećuje pozornost razvoju višejezičnosti, ali i pluralističkim pristupima poučavanju jezika. Radi se o sustavnom bogaćenju jezičnoga i kulturnoga profila svakoga pojedinca kako bi se olakšala međusobna komunikacija. Izraz pluralistički pristupi jezicima i kulturama odnosi se na didaktičke pristupe, ali i na sveobuhvatno prihvaćanje povezanosti određenoga jezika s vlastitom kulturom uz otvaranje prema svim jezicima i kulturama s kojima postoji određena bliskost ili povezanost. Ističe se razlika od dosadašnjih pristupa koji su se temeljili na pojedinačnom pristupu jeziku i kulturi. Povijesno gledano, pluralistički se pristup razvio iz ranijih pristupa poput buđenja svijesti o jezicima, jezične svjesnosti, integrirane didaktike i interkulturalnoga pristupa. Posebnost je u tome što ih pluralistički pristup prihvaća kao sastavnice. S ciljem poticanja primjene toga pristupa u nastavi, Projekt je ponudio praktični instrument – Referentni okvir za pluralističke pristupe jezicima i kulturama (ROPP) uz dodatne nastavne materijale. Pluralistički su pristupi već prisutni u kurikulumima europskih zemalja kao što su Švicarska, Austrija i Španjolska, a za jezično homogenije sustave relativna su novost. U Republici Hrvatskoj poticanje višejezičnosti i razvoj tolerancije nalazimo u Nacionalnom okvirnom kurikulumu, posebice u dijelu koji se odnosi na učenje i poučavanje stranih jezika, tim više što se rezultat ovoga projekta – ROPP – izravno povezuje sa Zajedničkim europskim referentnim okvirom za jezike (ZEROJ).

Jedan od praktičnih načina obilježavanja pluralističkoga pristupa jezicima i kulturama na neki je način već poznat učiteljima i nastavnicima stranih jezika u Republici Hrvatskoj koji od 2001. svake godine 26. rujna obilježavaju Europski dan jezika. Referentni okvir pruža teorijski i didaktički utemeljenu podlogu za detaljnije određivanje kompetencija na području pluralističkoga pristupa jezicima i kulturama. O pojedinostima i rezultatima Projekta može se saznati više na internetskoj stranici <http://carap.ecml.at/CARAPinEurope/Croatia/tabid/3023/language/en-GB/Default.aspx>.

Ninočka Truck-Biljan